अकाली दल पूर्व CM और कांग्रेस दिवंगत सांसद के नाम पर वोट मांग रही
Punjab Jalandhar Lok Sabha (MP) By Election 2023;  जालंधर लोकसभा उपचुनाव में निधन के बाद भी पूर्व CM प्रकाश सिंह बादल और सांसद संतोख सिंह चौधरी का नाम गूंज रहा है। उनके नाम पर यहां वोट मांगे जा रहे हैं।
जालंधर लोकसभा उपचुनाव में निधन के बाद भी पूर्व CM प्रकाश सिंह बादल और सांसद संतोख सिंह चौधरी का नाम गूंज रहा है। उनके नाम पर यहां वोट मांगे जा रहे हैं। अकाली दल पूर्व CM बादल के पंजाब के प्रति योगदान का हवाला देते हुए वोट मांग रहा है।
स्व. प्रकाश सिंह बादल के नाम पर अकाली-बसपा कैंडिडेट डॉ. सुखविंदर सुक्खी के लिए वोटिंग अपील की जा रही है। दूसरी तरफ सांसद संतोख सिंह चौधरी का जनवरी महीने में निधन हो चुका है।
कांग्रेस ने उनकी पत्नी कर्मजीत कौर को टिकट दी है। कर्मजीत कौर के हवाले से अपील की जा रही है कि स्व. संतोख चौधरी के जालंधर को उन्नत व विकसित करने के सपने को पूरा करने के लिए उन्हें वोट दी जाए। इस संबंध में रेडियो पर भी विज्ञापन प्रसारित किए जा रहे हैं।
गढ़ बचाने की चुनौती से जूझ रही कांग्रेस
जालंधर में कांग्रेस गढ़ बचाने की चुनौती से जूझ रही है। यह लोकसभा सीट कांग्रेस 16 बार जीत चुकी है। अकाली दल और जनता दल ही यहां 2-2 बार जीत सकी है। स्व. संतोख सिंह चौधरी की बात करें तो वह पिछले 2 टर्म से लगातार यहां से जीत चुके हैं। देश में मोदी लहर में भी कांग्रेस का गढ़ पर कब्जा बरकरार रहा।
अस्तित्व बचाने की लड़ाई लड़ रहा अकाली दल
अकाली दल की राजनीतिक स्थिति पूरे पंजाब में ही खराब है। अकाली दल लगातार पिछले 2 विधानसभा चुनाव हार चुका है। 2022 में तो अकाली दल की बदतर स्थिति रही। यहां तक कि 5 बार के CM प्रकाश सिंह बादल और पार्टी प्रधान सुखबीर बादल समेत तमाम दिग्गज चुनाव हार गए। ऐसे में खुद को राजनीतिक तौर पर बरकरार दिखाने की कोशिश में अकाली दल किसी तरह यह सीट जीतना चाहता है ताकि अगले साल लोकसभा चुनाव में फिर से मजबूती से खड़ा हो सके।